Cei care folosesc Calea Aradului şi strada Miresei au, începând de vineri seara, parte de o surpriză în traficul rutier. Circulaţia se va închide total în zonă, a anunţat primăria.

Începând de vineri şi până luni la prânz pe o bună parte din Calea Aradului şi pe câteva alte străzi din zonă nu se va circula. Decizia a fost luată de Comisia de Circulaţie din cadrul Primăriei Timişoara şi va afecta semnificativ circulaţia autovehiculelor din acea parte a oraşului. Motivul, „pentru finalizarea lucrărilor aflate în curs de execuţie pe Calea Aradului”, anunţă Primăria Municipiului Timișoara.

Astfel, va avea loc închiderea circulaţiei pe Calea Aradului, pe tronsonul cuprins între str. Liege şi Piaţa Consiliul Europei, traficul greu fiind deviat de la intersecţia cu str. Grigore Alexandrescu. Măsura se va institui de vineri, 05.07.2019, începând cu ora 20 până în data de 08.07.2019, ora 14;

De asemenea, are loc închiderea circulaţiei pe străzile Amurgului şi Miresei de vineri, 05.07.2019, începând cu ora 20 până în data de 08.07.2019, ora 14.

Tot în perioada amintită, traseul mijloacelor de transport în comun va fi deviat, dar anunţul municipalităţii nu precizează şi cum vor circula autobuzele şi firobuzele în zona amintită.